钦定古今图书集成/理学汇编/学行典/第175卷 > 刘汝能
## 钦定古今图书集成/理学汇编/学行典/第175卷 > 刘汝能

按《宝庆府志》：“刘汝能，字让予，邵阳人。幼失怙恃，为仲
父后。叔母失明，孝养曲尽，不懈者十五年。家贫力学，
无所师承，而攻苦研求，于朱、程、张、陆之旨，无不究极，
而传习一编，日手不置。与友王公尚贤谈性命之学，
彭公克济、克清，曾公守鲁、守训，攻用世之文，辞尚庄
骚，艺宗归薛，及门士数十人。而李光明、刘干深得其”
旨，食饩最迟。七旬应贡，督学冰公佳应予以遥授训
导。辛巳，子孔晖擢新郑知县，归里谒辞。时势多残破，
人劝能尼晖行，能曰：“食君之禄，以时艰为阻，非所训
也。”因谕晖曰：“子勉之报效朝廷，行矣，毋以我为念。”及
晖殉难，讣至，初恸，继读其遗书曰：“子能尽忠若此，我
复何恨！”卒，年八十有六。